FI Euroopan unionin virallinen lehti CE 88/321

(2004/C 88 E/0326)

KIRJALLINEN KYSYMYS E-0267/03

esittäjä(t): Laura González Alvarez (GUE/NGL) komissiolle

(6. helmikuuta 2003)

Aihe: Spanair- ja Iberia-lentoyhtiöt ja määräävän aseman väärinkäyttö ja harhaanjohtava mainonta (Espanja)

Asturiaksen provinssin kuluttajaliitto on tehnyt valituksen Spanair- ja Iberia-lentoyhtiöiden viimeisestä mainoskampanjasta. Liitto katsoo, että kuluttajille tärkeiden tietojen (kuten lauantain ja sunnuntain välisen yön viettäminen kohteessa, kymmenen päivän enimmäisoleskelu, varauksen tekeminen neljä päivää ennen matkaa jne.) pimittäminen mainonnassa saattaa rikkoa harhaanjohtavasta mainonnasta annettua direktiiviä 97/55/ETY (1).

Kuluttajaliitto on myös tehnyt valituksen näistä lentoyhtiöistä ja Air Nostrum-lentoyhtiöstä, koska ne ovat sopineet hinnoista, mikä merkitsee määräävän aseman väärinkäyttöä ja EY:n perustamissopimukseen sisältyvän, määräävän aseman väärinkäyttöä koskevan 82 artiklan rikkomista.

Onko komissio tietoinen edellä esitetyistä seikoista?

Mihin toimiin komissio aikoo ryhtyä perussopimusten valvojana yhteisön oikeuden noudattamisen takaamiseksi tässä tapauksessa?

David Byrnen komission puolesta antama vastaus

(14. maaliskuuta 2003)

Komission tietoon on tullut kuluttajajärjestöjen valituksia lentoliikenteessä käytetyistä harhaanjohtavista mainoskeinoista. Keskeinen näkökohta yhteisön kuluttaja- ja liikennepolitiikassa onkin, että matkustajilla on oltava oikeus kattavaan ja selkään tietoon. Keskeisten tietojen mainitsematta jättäminen lentoliikennepalvelulta koskevissa mainoksissa voi olla yhteisön lainsäädännön vastaista. Harhaanjohtavaa mainontaa koskevaa 10. syyskuuta 1984 annettua neuvoston direktiiviä 84/450/ETY (2) muutettiin 6. lokakuuta 1997 annetulla parlamentin ja neuvoston direktiivillä 97/55/EY siten, että siihen sisällytettiin vertaileva mainonta, ja direktiivi tarjoaa välineen, jolla voidaan tehokkaasti puuttua harhaanjohtaviin keinoihin. Direktiivin täytäntöönpanon päivittäinen valvonta kuuluu käytännössä kuitenkin jäsenvaltioille, jotka pystyvät parhaiten ratkaisemaan, kuinka se kulloinkin olisi toteutettava niiden tapauksessa. Valitettavasti komissio ei pysty suoraan puuttumaan kansalaisten jäsenvaltioille osoittamiin valituksiin. Espanjan hallituksen ilmoittamien harhaanjohtavaa ja vertailevaa mainontaa koskevien toimenpiteiden tarkastelu ei ole antanut komissiolle aihetta päätellä, että yhteisön lainsäädäntöä on rikottu.

Lentomatkustajien kokemiin epäkohtiin puuttumiseksi komissio julkaisi 7. kesäkuuta 2002 kuulemisasia-kirjan, joka koskee lentoyhtiöiden sopimuksia asiakkaiden kanssa. Asiakirjassa käsiteltiin muun muassa tietoja, jotka matkustajan olisi saatava ennen lentolipun ostamista. Kuulemisessa saatiin lukuisia kannanottoja sidosryhmiltä, ja komissio punnitsee parhaillaan toimia, joihin olisi ryhdyttävä lentomatkustajiin kohdistuviksi epäkohdiksi nimettyihin seikkoihin puuttumiseksi.

Mitä tulee väitteisiin kilpailua rajoittavasta käyttäytymisestä, on totta, että yritykset, joilla on määräävä asema markkinoillaan, voivat tietyissä oloissa käyttää väärin määräävää asemaansa EY:n perustamissopimuksen 82 artiklan merkityksessä. Koska kuitenkaan espanjalaisten lentoyhtiöiden väitetystä markkina-aseman väärinkäytöstä ei ole enempää tietoja, ei voida ratkaista, onko EY:n perustamissopimusta rikottu.

(1) EYVL L 290, 23.10.1997, s. 18.

(2) EYVL L 250, 19.9.1984.